CELEX: 62019CN0862
Language: el
Date: 2019-11-26 00:00:00
Title: Υπόθεση C-862/19 P: Αναίρεση που άσκησε στις 26 Νοεμβρίου 2019 η Τσεχική Δημοκρατία κατά της αποφάσεως που εξέδωσε το Γενικό Δικαστήριο (έβδομο τμήμα) στις 12 Σεπτεμβρίου 2019 στην υπόθεση T-629/17, Τσεχική Δημοκρατία κατά Επιτροπής

27.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/27
            
         
      Αναίρεση που άσκησε στις 26 Νοεμβρίου 2019 η Τσεχική Δημοκρατία κατά της αποφάσεως που εξέδωσε το Γενικό Δικαστήριο (έβδομο τμήμα) στις 12 Σεπτεμβρίου 2019 στην υπόθεση T-629/17, Τσεχική Δημοκρατία κατά Επιτροπής
      (Υπόθεση C-862/19 P)
      (2020/C 27/34)
      Γλώσσα διαδικασίας: η τσεχική
      
         Διάδικοι
      
      
         Αναιρεσείουσα: Τσεχική Δημοκρατία (εκπρόσωποι: M. Smolek, O. Serdula, I. Gavrilová, J. Vláčil)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Δημοκρατία της Πολωνίας
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου στην υπόθεση T-629/17·
               
            
                  —
               
               
                  να ακυρώσει την εκτελεστική απόφαση της Επιτροπής C(2017) 4682·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Προς στήριξη της αιτήσεώς της αναιρέσεως, η αναιρεσείουσα προβάλλει έναν λόγο που αντλείται από παράβαση του άρθρου 16, στοιχείο β', της οδηγίας 2004/18 (1).
      Η αναιρεσιβαλλόμενη απόφαση πρέπει να αναιρεθεί διότι το Γενικό Δικαστήριο υπέπεσε σε πλάνη περί το δίκαιο δεχόμενο ότι η εξαίρεση, την οποία προβλέπει το άρθρο 16, στοιχείο β', της οδηγίας 2004/18, αφορά δημόσιες συμβάσεις για την παραγωγή προγράμματος μόνον όταν η αναθέτουσα αρχή είναι ραδιοτηλεοπτικός οργανισμός. Η αναιρεσείουσα υποστηρίζει ότι είναι, εντούτοις, προφανές από το γράμμα, τον σκοπό, την οικονομία και τη νομοθετική ιστορία της σχετικής διατάξεως ότι η επίμαχη εξαίρεση πρέπει να εφαρμόζεται και στην περίπτωση κατά την οποία ο ραδιοτηλεοπτικός οργανισμός είναι συμβαλλόμενος ως παραγωγός προγράμματος, όπως συνέβη εν προκειμένω με τις επίδικες συμβάσεις στην Τσεχική Δημοκρατία.
      Δεδομένου ότι η χρηματοοικονομική διόρθωση που εφαρμόστηκε με την απόφαση C(2017) 4682 της Επιτροπής στηριζόταν αποκλειστικά και μόνο στη διαπίστωση ότι η αναθέτουσα αρχή στην περίπτωση της επίμαχης συμβάσεως δεν ήταν ραδιοτηλεοπτικός οργανισμός, πρέπει να ακυρωθεί και η απόφαση αυτή, αφού αναιρεθεί η απόφαση του Γενικού Δικαστηρίου.
      
         (1)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (EE 2004, L 134, σ. 114).